12. ฐานะการเงินและผลการดำเนินงาน

งบการเงินรวมในระยะ3 ปีที่ผ่านมา ตามเอกสารแนบ 6

สรุปฐานะการเงินและผลการดำเนินงานในระยะ 3 ปี ที่ผ่านมา ตามเอกสารแนบ 7

อัตราส่วนทางการเงินในระยะ 3 ปี ที่ผ่านมา ตามเอกสารแนบ 8

ผู้สอบบัญชีและนโยบายบัญชีที่สำคัญ

1. ผู้สอบบัญชีและรายงานการตรวจสอบ

งบการเงินของบริษัทและบริษัทย่อยในปี 2544 ได้ผ่านการตรวจสอบจากนายนที แสงอุดมเลิศ
ผู้สอบบัญชีรับอนุญาตทะเบียน 300 สำนักงานธรรมการย์การบัญชี
ซึ่งผู้สอบบัญชีได้แสดงความเห็นไว้อย่างไม่มีเงื่อนไข

งบการเงินของบริษัทและบริษัทย่อยในปี 2545 ได้ผ่านการตรวจสอบจากนายสมสิทธิ์ เตชะ-มนตรีกุล
ผู้สอบบัญชีรับอนุญาตทะเบียน 430 บริษัท สหการบัญชี พี เค เอฟ จำกัด ซึ่งผู้สอบบัญชีได้

แสดงความเห็นอย่างมีเงื่อนไข
ทั้งนี้เนื่องจากทางผู้สอบบัญชีไม่ได้เข้าร่วมสังเกตการณ์ตรวจนับสินค้าคงเหลือ ณ. วันที่ 31 ธันวาคม
2544 เนื่องจากยังไม่ได้รับการแต่งตั้งให้เป็นผู้สอบบัญชีในขณะนั้น

ในปี 2545 บริษัทได้เปลี่ยนนโยบายการบัญชี เรื่องการรับรู้รายได้จากการขายให้ตัวแทนจัดจำหน่าย
จากที่เคยบันทึกรับรู้รายได้เมื่อส่งมอบมาบันทึกเมื่อตัวแทนจัดจำหน่ายขายให้ลูกค้า
และเรื่องการบันทึกส่วนของมูลค่าตามบัญชีที่สูงกว่าราคาทุนของเงินลงทุนในบริษัทร่วมจากตั้งพักเป็นตัดค่าใช้จ่ายทั้งจำนวน
โดยที่บริษัทได้บันทึกการเปลี่ยนนโยบายการบัญชีเหล่านี้โดยวิธีย้อนหลัง
ซึ่งผู้สอบบัญชีรายใหม่ได้ตรวจสอบรายการปรับปรุงงบการเงินปี 2544
และให้ความเห็นว่ารายการปรับปรุงดังกล่าวได้นำไปปรับงบการเงินปี 2544 อย่างเหมาะสมแล้ว

งบการเงินของบริษัทและบริษัทย่อยในปี 2546 ได้ผ่านการตรวจสอบจากนายสมสิทธิ์ เตชะ-มนตรีกุล
ผู้สอบบัญชีรับอนุญาตทะเบียน 430 บริษัท สหการบัญชี พี เค เอฟ จำกัด ซึ่งผู้สอบบัญชีได้

แสดงความเห็นอย่างไม่มีเงื่อนไข

2. นโยบายการบัญชีที่สำคัญ

  2.1 การรับรู้รายได้และค่าใช้จ่าย มีดังนี้

  - รายได้จากการขาย บันทึกรับรู้รายได้เมื่อมีการส่งมอบสินค้า

1.  รายได้จากการขายตัวแทนจัดจำหน่าย บันทึกรับรู้รายได้เมื่อตัวแทนจัดจำหน่ายขายให้กับลูกค้า

2.  รายได้จากการบริการ บันทึกรับรู้รายได้ตามอัตราส่วนของงานที่ทำเสร็จ

  - รายได้อื่นและค่าใช้จ่าย บันทึกรับรู้ตามเกณฑ์คงค้าง

  2.2 เงินสดและรายการเทียบเท่าเงินสด หมายถึง เงินสดในมือและเงินฝากธนาคาร
  ไม่รวมเงินฝากซึ่งมีกำหนดรับคืนเกินกว่า 3 เดือน และเงินฝากธนาคารที่มีภาระผูกพัน

  2.3 ค่าเผื่อหนี้สงสัยจะสูญ
  ประมาณจากผลขาดทุนที่อาจเกิดขึ้นในการเรียกเก็บเงินจากลูกหนี้ไม่ได้
  ผลขาดทุนประมาณขึ้นจากประสบการณ์ในการเก็บเงินจากลูกหนี้ในอดีตและฐานะปัจจุบันของลูกหนี้

  2.4 สินค้าคงเหลือแสดงตามราคาทุน ซึ่งคำนวณโดยวิธีเข้าก่อน-ออกก่อนหรือมูลค่าสุทธิที่จะได้
  รับแล้วแต่มูลค่าใดจะต่ำกว่า

  2.5 เงินลงทุน

  ก. เงินลงทุนในหลักทรัพย์

  บริษัทจัดประเภทแสดงมูลค่าและรับรู้กำไร(ขาดทุน)จากการเปลี่ยนแปลงมูลค่าของเงิน
  ลงทุนในหลักทรัพย์ดังนี้

  -
  เงินลงทุนในตราสารทุนในความต้องการของตลาดจัดประเภทเป็นเงินลงทุนระยะยาวซึ่งบริษัทถือเป็นหลักทรัพย์เผื่อขายแสดงตามมูลค่ายุติธรรม
  กำไรขาดทุนที่ยังไม่เกิดขึ้นแสดงอยู่ในส่วนของผู้ถือหุ้น

  -
  เงินลงทุนในตราสารทุนในความต้องการของตลาดจัดประเภทเป็นเงินลงทุนระยะยาวซึ่งบริษัทถือเป็นลงทุนทั่วไป
  แสดงด้วยราคาทุนหักค่าเผื่อจากการด้อยค่า

  - ต้นทุนของเงินลงทุนระยะยาวที่จำหน่ายในระหว่างงวด คำนวณโดยใช้วิธีถั่วเฉลี่ยถ่วงน้ำหนัก

  - หลักทรัพย์ที่ขายในระหว่างงวดเพื่อคำนวณราคาทุน ใช้วิธีถัวเฉลี่ยถ่วงน้ำหนัก

  ข. เงินลงทุนในบริษัทย่อยและบริษัทร่วม แสดงตามวิธีส่วนได้เสีย
  ในกรณีที่มีการด้อยค่าของเงินลงทุนจะรับรู้ผลขาดทุนนั้นในงบกำไรขาดทุน

  2.6 อสังหาริมทรัพย์รอการขายแสดงในราคาทุน ซึ่งประกอบด้วยต้นทุนในการได้มาซึ่งที่ดิน
  ต้นทุนพัฒนาที่ดินเพื่อขาย และค่าใช้จ่ายที่เกี่ยวข้องโดยตรง

  2.7 ที่ดิน อาคารและอุปกรณ์แสดงราคาทุนหักค่าเสื่อมราคาสะสม
  ค่าเสื่อมราคาคำนวณโดยวิธีเส้นตรง ตามอายุการใช้งานโดยประมาณของสินทรัพย์ดังต่อไปนี้

  ---------------------------------------------------- --------- ---------
  อาคารและสิ่งปลูกสร้าง                                    20        ปี

  เครื่องตกแต่ง ติดตั้งและอุปกรณ์                              5         ปี

  ยานพาหนะ                                             5         ปี

  สินทรัพย์อื่น                                             5         ปี
  ---------------------------------------------------- --------- ---------

  2.8 สินทรัพย์ไม่มีตัวตนตัดจำหน่ายตามอายุการเช่าระยะเวลา 7-30 ปี

  2.9 เงินตราต่างประเทศใช้อัตราแลกเปลี่ยน ดังนี้

  - รายการที่เกิดขึ้นระหว่างปีแปลงค่าเป็นเงินบาท โดยใช้อัตราแลกเปลี่ยน ณ วันที่เกิดรายการ

  - สินทรัพย์และหนี้สิน ณ วันสิ้นปีแปลงค่าเป็นเงินบาท
  โดยใช้อัตราแลกเปลี่ยนตามประกาศของธนาคารแห่งประเทศไทย ณ วันที่ในงบดุล

  - กำไร(ขาดทุน)จากอัตราแลกเปลี่ยนบันทึกเป็นรายได้หรือค่าใช้จ่ายในงบกำไรขาดทุน

  2.10 เงินสมทบกองทุนทดแทน บันทึกเป็นค่าใช้จ่ายระหว่างปี

  2.11 กำไร(ขาดทุน)ต่อหุ้นขั้นพื้นฐาน คำนวณโดยการหารกำไร(ขาดทุน)สุทธิประจำปีของแต่ละปี
  ด้วยจำนวนหุ้นสามัญถัวเฉลี่ยถ่วงน้ำหนักที่ออก ณ วันสิ้นปีของแต่ละปี

คำอธิบายและการวิเคราะห์ฐานะการเงินและผลการดำเนินงานฐานะการเงิน - งบการเงินรวม

ผลการดำเนินงาน

แน้วโน้มการเติบโตของเศรษฐกิจ ส่งผลให้ตลาดสินค้าเสื้อผ้าแฟชั่นสำเร็จรูปเติบโตขึ้น
แต่ในช่วงปลายไตรมาส 1 การระบาดของโรค SARS และการที่สหรัฐอเมริการบุกอิรัก
มีผลให้จำนวนนักท่องเที่ยวซึ่งเป็นลูกค้าที่มักนิยมซื้อสินค้าในร้านสาขาลดลงอย่างมาก
อย่างไรก็ตามการขายส่งมียอดขายเพิ่มขึ้น เนื่องจากบริษัทสามารถขายสินค้าได้ราคาสูงขึ้น
ทำให้บริษัทมียอดขายและกำไรเติบโตเมื่อเทียบกับปี 2545 บริษัทฯมีรายได้รวมจำนวน 440.69
ล้านบาท กำไรสุทธิ 10.14 ล้านบาท ผลกำไรต่อหุ้น 0.84 บาท เปรียบเทียบกับรายได้รวมจำนวน
367.17 ล้านบาท กำไรสุทธิ 5.70 ล้านบาท ผลกำไรต่อหุ้น 0.48 บาท ในปี 2545

บริษัทฯมีรายได้จากการขายในปี 2546 จำนวน 402.63 ล้านบาท เพิ่มขึ้นจากปี 2545 จำนวน
50.87 ล้านบาท หรือเท่ากับร้อยละ 14.46
ยอดขายที่เพิ่มขึ้นส่วนหนึ่งเกิดจากที่บริษัทเริ่มให้บริการตัดเครื่องแบบเฉพาะกิจ โดยในปี 2546
มียอดขายจำนวน 18.20 ล้านบาทหรือเท่ากับร้อยละ 4.52 ของยอดขายทั้งหมด มีรายได้อื่น
26.62 ล้านบาท เพิ่มขึ้น 2.46 ล้านบาท หรือเท่ากับร้อยละ 9.95
รับรู้รายการกลับบัญชีผลขาดทุนจากการด้อยค่าเงินลงทุน 11.04 ล้านบาท
มีอัตรากำไรขั้นต้นที่ร้อยละ 47.30 เปรียบเทียบกับ ปี 2545 มีอัตรากำไรขั้นต้นที่ร้อยละ 47.58
ซึ่งเป็นอัตราปกติของธุรกิจ

ค่าใช้จ่ายในการขายและบริหารของปี 2546 จำนวน 213.46 ล้านบาท เพิ่มขึ้นจากปีก่อน 34.47
ล้านบาท หรือเท่ากับร้อยละ 19.26 ค่าใช้จ่ายที่เพิ่มขึ้นมากกว่ายอดขายที่เพิ่มขึ้น
เนื่องจากการแข่งขันที่สูงขึ้น ทำให้บริษัทมีค่าใช้จ่ายในการปรับปรุงร้านสาขา ,การโฆษณาและ
การประชาสัมพันธ์ เพิ่มขึ้น โดยเฉพาะค่าใช้จ่ายเกี่ยวกับพนักงานเพิ่มขึ้นถึงร้อยละ 23
เมื่อเทียบกับปี 2545

ดอกเบี้ยจ่ายของปี 2546 จำนวน 4.48 ล้านบาท ลดลงจากปีก่อน 0.92 ล้านบาท
หรือเท่ากับร้อยละ 17.06 ทั้งนี้เนื่องจากในระหว่าปีบริษัทมีการจ่ายคืนเงินกู้ยืม
อีกทั้งอัตราดอกเบี้ยที่ต่ำลง
และบริษัทฯได้กู้ยืมจากบริษัทที่เกี่ยวข้องในอัตราที่ต่ำกว่าดอกเบี้ยเบิกเกินบัญชี จึงทำให้ดอกเบี้ยจ่ายปี
2546 น้อยลง

อัตราผลตอบแทนต่อผู้ถือหุ้น บริษัทงดจ่ายเงินปันผลสำหรับปี 2545
เนื่องจากการเปลี่ยนแปลงนโยบายการบัญชีการรับรู้รายได้จากการขายตัวแทนจัดจำหน่ายและเงินลงทุนในบริษัทร่วม
มีผลกระทบให้บริษัทเกิดขาดทุนสะสม

ฐานะการเงิน

บริษัทฯมีสินทรัพย์รวม ณ วันที่ 31 ธันวาคม 2546 จำนวน 568.83 ล้านบาท ลดลงร้อยละ 2.73
เมื่อเปรียบเทียบกับสินทรัพย์รวม ณ สิ้นปี 2545 จำนวน 584.80 ล้านบาท
สินทรัพย์แบ่งออกเป็นประเภทต่างๆ คือ สินทรัพย์หมุนเวียน จำนวน 161.82 ล้านบาท
คิดเป็นสัดส่วนร้อยละ 28.45 อสังหาริมทรัพย์รอการขาย 90.00 ล้านบาทคิดเป็นสัดส่วนร้อยละ
15.82 เงินลงทุนจำนวน 87.33 ล้านบาท คิดเป็นสัดส่วนร้อยละ 15.356 ที่ดิน อาคาร อุปกรณ์
และสินทรัพย์ไม่มีตัวตน จำนวน 203.85 ล้านบาท คิดเป็นสัดส่วนร้อยละ 35.83 และ
สินทรัพย์อื่นจำนวน 25.84 ล้านบาท คิดเป็นสัดส่วนร้อยละ 4.54

ในปี 2546 สินทรัพย์หมุนเวียนจำนวน 161.83 ล้านบาท มีจำนวนเพิ่มขึ้น 4.40 ล้านบาท
เพิ่มขึ้นร้อยละ 2.79 เมื่อเปรียบเทียบกับปี 2545 อัตราสภาพคล่อง 1.03 ซึ่งอยู่ในเกณฑ์ที่ดี ปี
2545อัตราสภาพคล่องอยู่ที่ 0.85 เนื่องจากเงินกู้ยืมระยะยาวในปี 2544
ได้เปลี่ยนเป็นเงินกู้ยืมระยะสั้นในปี 2545 จึงทำให้อัตราส่วนสภาพคล่องมีเพียง 0.85
ยอดขายส่งและสินค้าที่ขายผ่านตัวแทนเพิ่มขึ้น ทำให้มีลูกหนี้การค้าและตั๋วเงินรับจำนวน 36.05
ล้านบาท มีจำนวนเพิ่มขึ้น 17.685 ล้านบาทเพิ่มขึ้นร้อยละ 96.24 เมื่อเปรียบเทียบกับปี 2545
อัตราการหมุนเวียนของลูกหนี้ 14.80 เท่า ปี 2545 เท่ากับ 19.15 เท่า
ทำให้ระยะเวลาเรียกเก็บหนี้เฉลี่ยยาวขึ้นคือเฉลี่ย 24 วัน ปี 2545 เฉลี่ย 19 วัน
อัตราหมุนเวียนสินค้าคงเหลือ 1.73 เท่า ในปี 2545 เฉลี่ย 1.42 เท่า
ทำให้ระยะเวลาการขายเฉลี่ยเร็วขึ้นคือเฉลี่ย 209 วัน ปี 2545 เฉลี่ย 254 วัน

เงินลงทุนลดลง 10.09 บาท ลดลงเนื่องจากขายหุ้นจำนวน 18.73 ล้านบาท
และเพิ่มขึ้นจากการซื้อหุ้นเพิ่มทุนจำนวน 0.59 ล้านบาท การโอนเงินลงทุนชั่วคราวจำนวน 0.88
ล้านบาท มาเป็นเงินลงทุนระยะยาว และการที่ตลาดหุ้นปรับตัวเพิ่มขึ้น
ทำให้การขาดทุนที่ยังไม่เกิดขึ้นจากการปรับราคายุติธรรมหลักทรัพย์เผื่อขายในปี 2545 จำนวน
6.91 ล้าน เป็นกำไรที่ยังไม่เกิดขึ้นจากการปรับราคายุติธรรมหลักทรัพย์เผื่อขายในปี 2546 จำนวน
0.65 ล้านบาท

หนี้สินรวมสิ้นสุด ณ วันที่ 31 ธันวาคม 2546 จำนวน 156.50 ล้านบาท ลดลงจากปี 2545 ร้อยละ
17.70 เมื่อเปรียบเทียบกับหนี้สินรวม ณ สิ้นปี 2545 จำนวน 190.17 ล้านบาท
โดยแบ่งออกเป็นหนี้สินหมุนเวียนจำนวน 156.42 ล้านบาท คิดเป็นร้อยละ 99.95
ไม่มีหนี้สินระยะยาว หนี้สินอื่นจำนวน 0.08 ล้านบาทคิดเป็นร้อยละ 0.05

ในปี 2546 ได้ชำระคืนเงินกู้ยืมจำนวน 6.95 ล้านบาท ปี 2545 ชำระคืนเงินกู้ 34.21 ล้านบาท
ความเหมาะสมของโครงสร้างเงินทุนอยู่ในเกณฑ์ปกติ คือ 0.38 เท่า ปี 2545 คือ 0.48 เท่า

ในส่วนของผู้ถือหุ้นสิ้นสุด ณ. วันที่ 31 ธันวาคม 2546 จำนวน 412.33 ล้านบาท
ซึ่งมีจำนวนเพิ่มขึ้น 17.70 ล้านบาท คิดเป็นสัดส่วนร้อยละ 1.04 จากปี 2545
บริษัทบันทึกกำไรที่ยังไม่เกิดขึ้นจากการปรับราคายุติธรรมหลักทรัพย์เผื่อขาย 0.65 ล้านบาท ปี
2545 มีผลขาดทุน 6.91 ล้านบาท กำไรสุทธิ 10.40 ล้านบาท ปี 2545 กำไรสุทธิ 5.70
ล้านบาท

นอกเหนือจากคำอธิบายและการวิเคราะห์เกี่ยวกับการเปลี่ยนแปลงฐานะการเงินและผลการดำเนินงานของบริษัทฯในปี
2546 ซึ่งครอบคลุมถึงเนื้อหา ความเหมาะสมของโครงสร้างเงินทุนฐานะการเงินของบริษัท
ผลการดำเนินงานตามงบกำไรขาดทุน
ตลอดจนการเปลี่ยนแปลงของรายการในงบดุลและอัตราส่วนทางการเงินที่สำคัญ

บริษัทฯ ใคร่ขอชี้แจงประเด็นเพิ่มเติมอื่นๆ ดังต่อไปนี้

- บริษัทฯไม่มีการเปลี่ยนแปลงที่สำคัญที่เกิดขึ้นภายหลังวันที่ในงบการเงิน และผลกระทบ

ที่อาจจะมีต่อฐานะการเงินและผลการดำเนินงาน

  - บริษัทฯไม่มีการปรับโครงสร้างการถือหุ้นของบริษัทในกลุ่มที่มีผลต่อการดำเนินงาน

  ของบริษัท

  - บริษัทฯ ไม่มีภาระผูกพันที่อาจมีผลกระทบต่อฐานะการเงินและผลการดำเนินงานของ

  บริษัทฯ

  - บริษัทฯไม่มีการค้ำประกันหนี้ให้บุคคลอื่น